Kauksi Põhikool

**Kauksi Põhikool** oli põhikool Põlva maakonnas Põlva vallas Kauksi külas, mis tegutses aastatel 1810–2023.

## Ajalugu
Kauksi kool sai alguse Piho talus 1810. aastal. Külakooli juhatas Hans Lille, õpilasi oli 15, õppetöö toimus saksa keeles. Hans Lille tööd jätkas kreisikoolis õppinud Peep Auster, kes pidas õpetajaametit Kauksis 31 aastat (1845. aastani). Piho talus töötas kool 80 aastat. 

Kauksi kool on seitse korda kolinud. 1890. aastal sai koolimajaks Tartu maantee ääres asunud Vähi maja, seal töötati 1918. aastani. Õppetöö algas 15. oktoobril ja kestis 25. märtsini (maarjapäevani). Õpiti piiblilugu, katekismust, kirikulaule. Emakeele õpikuks oli Jakobsoni lugemise raamat.

1870. aastal ehitati Kauksi kõrts, millest sai 1920. aastal koolimaja. Kohalikule rahvale see ei meeldinud. Rahvasuus liikus salm: "Kauksi kõrts ei kõlba kooliks, seal kord kurat istus toolis." Koolijuhatajaks oli Daniel Loide, kes töötas seal 1940. aastani. Kooli üheks suursündmuseks sai 1935. aasta raamatuaasta aktus, mille eestvedaja oli kunstnik Jaan Vahtra. 1928. aastal ehitati kõrtsi ruumid ümber. Ehitati saal, näitelava, õpetajate eluruumid.

26. augustil 1944 süttinud tulekahjus hävis kool kogu inventariga. Hilissügisel alustati uuesti õppetööd laialipaisatuna talumajades. Kõike koolitööks vajalikku nappis. Direktor J. Tikk suutis algklassid tööle panna 1. oktoobrist, vanemad klassid alustasid tööd 1. novembril. Ruumipuudusel 7. klassi ei avatud. Järgmisel aastal alustas kool õppetööd juba seitsme klassiga. Oli muretsetud vajalik mööbel ja lihtsamad õppevahendid. 15. jaanuaril 1946 põles maha üks põhilisi koolihooneid – A. Pärendi maja. Sisse põles ka õpetajate kraam. Järgnevad õppeaastad töötas kool kahes vahetuses. 

1955.–1957. aastal tehti koolile juurdeehitus ja töö jätkus juba ühes vahetuses. Kooli asus juhtima Voldemar Kana. Asuti planeerima ja haljastama kooli ümbrust. Muretseti uut inventari: klaver, õmblusmasinaid, magnetofon. 1961. aastal asuti rajama kooli spordiväljakut. 1965. aastal külastas kooli haridusminister F. Eisen. Õpetajate elutingimused olid väga kasinad, kuni 1970. aastal valmis kaheksa korteriga õpetajate elamu. Kauksi kooli tugevaks küljeks on olnud sihikindel töökasvatus. 1984. aastal sai kool töökoja. 

1. jaanuarist 1981 sai kooli direktoriks kauaaegne emakeele õpetaja Urve-Siiri Sarv ja 1990. aastal Kaie Suits. Kool oli üheksaklassiline põhikool. 1995. aasta kevadel oli koolis 97 õpilast, 13 õpetajat. 1947.–1995. aastani lõpetas Kauksi kooli 591 õpilast.

Kool suleti 2023. aastal. Kooli viimane direktor oli Jaanus Prükk, kes töötas Kauksi koolis 43 aastat.

## Kultuur
Kauksi kooli suurkuju oli Meeta Sikkut (1902–1994), kes oli tuntud seltskonnaelu edendaja. Ta oli Mooste vallas ainuke õpetaja, kellele anti Eesti Vabariigi päevil vanemõpetaja kutsenimetus ja keda autasustati ordeniga pedagoogilise töö eest.

Kauksi Põhikool koor oli kõige väiksem koor, kes sai 2019. aasta üldlaulupeole. 

## Koolijuhid ja direktorid
* 1. Lille, Hans,vaba mees                                                            1810–1812          2 a.      
* 2. Auster, Paap
*    (28.08.1781 Kuuksi – 29.11.1845 Kauksi)                               1812–1845        33 a.
* 3. Vardja, Jakob (27.03.1808 Mooste – 26.01.1878 Kauksi)      1845–1868        23 a.
* 4. Koolmeistri asetäitja jaan.-juuni                                             1869                 0,5 a.
* 5. Zirnask, Adam (15.11.1848 Rasina – 06.09.1933 Slobodka) 1869–1876          7 a.
* 6. Naruson, Daniel (15.06.1857 Kauksi – 03.12.1926 Kauksi)  1876–1885           9 a.
* 7. Pennert, Gustav (22.03.1866 Koigu – 1930 Valgevene)       1885–1891           6 a.
* 8. Narusberg, Hendrik (23.07.1871 Räp. Kureküla –                  
*     23.07.1926 Koiola v.)                                                             1891– 1918       27 a.
* 9. Loide, Daniel (kuni 1935 Loddeson)                                      
*    (21.02.1891 Jaanimõisa – 31.03.1971 Taevaskoja)                1918–1940        22 a.
* 10. Henno, Alo (kuni 1936. a. Alfred)
*       (29.09.1899 Kähri – 15.09.1984 Karilatsi)                           1940–1941          1 a.
* 11. Palgi, Aksel (21.06.1911 Mooste – 28.08.1972 Kanada)      1941–1944         3 a.
* 12. Kaldvee, Helmi (17.12.1909 Venemaa-
*       24.02.2008. Võru v.)                                                            1944–1946          2 a.
* 13. Tikk, Jüri (29.11.1907 Kaavere–25.10.1991 Mammaste)    1946–1951          5 a.
* 14. Sikkut, Meeta                                                                        
*      (28.04.1902 N.-Metsküla–28.06.1994 Kauksi)                      1951–1952         1 a.
* 15. Mats (Saarniit), Dagmar 8.06.1931 Uibujärve                      1952–1953          1 a.
* 16. Hennoch, Hermann
*       (08.10.1923 Pangodi-23.02.2004. Kareda)                         1953–1956          3 a.
* 17. Kana, Voldemar (01.12.1920 Kärgula-08.11.2014 Kauksi) 1956–1981         25 a.
* 18. Sarv, Urve-Siiri 22.12.1934 Tapa                                        1981–1990           9 a.
* 19. Suits, Kaie 21.08.1950 Räpina                                           1990–2015        25 a.

* 20. Prükk, Jaanus  22.08.1960 Võru linn                                  2015–2023           8 a.

## Kooli nimed
Kool on aegade jooksul kandnud mitmeid nimesid:
*1810 – Kauksi külakool
*1918 – Kauksi Algkool
*...
*1989 – 2023 Kauksi Põhikool

## Viited